钦定古今图书集成/明伦汇编/官常典/第599卷 > 孙锡
## 钦定古今图书集成/明伦汇编/官常典/第599卷 > 孙锡

按《仪真县志》：“锡字昌龄，天圣二年进士，任历阳、无为、
巢县主簿。部使者及两制以御札举者十馀人，改镇
江军节度推官，知仁和县。籍取凶恶，戒以不悛，必穷
究按治，其馀一以仁恕，故人多畏爱之。后选蓟王宫
伴读，教导有法，宗室召燕饮，未尝往。顷之，以事谪出，
会明堂恩诏，还同判尚书刑部，奏赦逮捕亲属系狱”
者凡百二十三人。复为开封府推官。尝随尹奏事，仁
宗问大辟几何，且以慎刑爱人为戒，于是贵戚女使
有奏谳。上薄其罪，付锡见决，曰：“此人平恕，可任也。”寻
以锡提点淮南路刑狱。在任二年，所活大辟十三人，
考课为天下第一。知舒州，发常平广惠仓以活陈、许、
颍、蔡流人。及归，计口量远近给食遣去，去者卒聚钱
买香，焚之府门以祝，锡感泣焉。神宗即位，迁司封郎，
卒，年七十八。锡为学敢励，奋激诵习，忘寝食，终身未
尝言利，老而贫，不以为悔。充国子直讲，校《史记》前、后
《汉书》《南北史》集韵。有文集二十卷行世